**ΚΑΤΕΠΕΙΓΟΝ**

Πληροφορίες: Χρ. Σαμαρά

**Αθήνα: 26.04.2017**

**Αρ. Πρωτ.: 659**

**Προς: κ. Κ. Γαβρόγλου, Υπουργό Παιδείας, Έρευνας και Θρησκευμάτων**

ΚΟΙΝ: «Πίνακας Αποδεκτών»

**Θέμα: «Έντονη διαμαρτυρία της Ε.Σ.Α.μεΑ. και αίτημα προσωπικής παρέμβασης του Υπουργού Παιδείας για τις εγκυκλίους που αφορούν στην πρόσληψη αναπληρωτών εκπαιδευτικών Ε.Α.Ε., καθώς και αναπληρωτών Ε.Ε.Π. και Ε.Β.Π. για το σχολικό έτος 2017-2018».**

**Κύριε Υπουργέ,**

Με την υπ’ αριθ. πρωτ. 617/20.04.2017 επιστολή που σας είχε αποστείλει η Ε.Σ.Α.μεΑ., σας είχε επισημάνει τα προβλήματα που θα προέκυπταν από την εφαρμογή της υπ’ αριθ. 63498/Ε2/12.04.2017 (ΦΕΚ 1313/τ.Β΄2017) «***Εγκύκλιο πρόσληψης αναπληρωτών και ωρομισθίων εκπαιδευτικών Ειδικής Αγωγής και Εκπαίδευσης έτους 2017-2018»,*** αναφορικά με την αναγνώριση των αποδεικτικών αναπηρίας των υποψηφίων, τα οποία θα οδηγούσαν για ακόμη μία φορά στον αποκλεισμό των εκπαιδευτικών με αναπηρία.

Πιο συγκεκριμένα ζητούσαμε **την παράλειψη της παραγράφου** σύμφωνα με την οποία οφείλουν οι υποψήφιοι να προσκομίσουν πιστοποιητικό από Κ.Ε.Π.Α. κατά την πρόσληψή τους, αφού στην ίδια απόφαση ορθώς αναφέρεται ότι γίνονται δεκτές γνωματεύσεις όλων των επιτροπών που δίνουν πιστοποιητικά αναπηρίας, με την μόνη προϋπόθεση να βρίσκονται σε ισχύ, τόσο κατά το χρόνο αίτησης όσο και κατά το χρόνο πρόσληψης, **καθώς και την παράλειψη της παραγράφου**, η οποία ανέφερε ότι «*δεν γίνονται δεκτά όσα εκ των εν λόγω πιστοποιητικών, χαρακτηρίζουν την πάθηση ως «χρόνια», χωρίς να αναφέρεται ρητά η επ’ αόριστον (ή η εφ’ όρου ζωής) ισχύς τους ή η ισχύς τους έχει λήξει»*, λαμβάνοντας υπόψη ότι παθήσεις όπως η μεσογειακή αναιμία, η σκλήρυνση κατά πλάκας ή ο ινσουλινοεξαρτώμενος διαβήτης χαρακτηρίζονται ως χρόνιες από τις επιτροπές.

Στις 20 Απριλίου 2017, δημοσιεύθηκε η υπ΄αριθ. 65475/Δ3 απόφαση, για την πρόσληψη υποψηφίων αναπληρωτών και ωρομισθίων από τους κλάδους Ε.Ε.Π. και Ε.Β.Π. στην οποία ορθώς δεν υπήρχαν οι προαναφερόμενοι περιορισμοί. Έτσι λοιπόν, θεωρήσαμε ότι ελήφθησαν υπόψη από τους αρμόδιους για την έκδοση των εν λόγω αποφάσεων του Υπουργείου Παιδείας, οι εύλογες και δίκαιες προτάσεις - παρατηρήσεις μας.

Δυστυχώς όμως, με έκπληξη και αγανάκτηση διαπιστώσαμε ότι, μόλις λίγες ημέρες αργότερα και συγκεκριμένα στις 24 Απριλίου 2017, εκδόθηκε η υπ΄ αριθμ. πρωτ. 66929/Δ3 απόφαση, με την οποία τροποποιείται η υπ’ αριθμ.πρωτ.65475/Δ3/ 20-04-2017 Υ.Α. και αναφέρει όλους τους εσφαλμένους και άδικους περιορισμούς, που τίθενται με την υπ’ αριθ. 63498/Ε2/12.04.2017 εγκύκλιο για την πρόσληψη αναπληρωτών εκπαιδευτικών ΕΑΕ έτους 2017-2018, η οποία αποτέλεσε το αντικείμενο της αρχικής αντίδρασής μας.

**Κύριε Υπουργέ,**

Όλη η ανωτέρω διαδικασία, όπως εξελίχθηκε από τις υπηρεσίες του Υπουργείου Παιδείας, λυπούμαστε, αλλά δείχνει ότι οι εκπαιδευτικοί, το Ε.Ε.Π. και το Ε.Β.Π. που είναι άτομα με αναπηρία, υφίστανται έναν ξεκάθαρο εμπαιγμό, εάν δεν είναι οιωνοί διωγμού των ατόμων με αναπηρία.

**Κύριε Υπουργέ,**

Δεν ζητάμε τίποτα περισσότερο και τίποτα λιγότερο από αυτά που ορίζει η εθνική νομοθεσία και η Διεθνής Σύμβαση για τα δικαιώματα των ατόμων με αναπηρία όπως κυρώθηκε από τη Βουλή των Ελλήνων με την ψήφιση του ν. 4074/2012 για να εφαρμοστεί και μην μείνει, ως είθισται, κενή περιεχομένου.

Και οι δύο εγκύκλιοι, αφορούν στην εκπαιδευτική, κοινωνική και οικονομική ζωή των ατόμων με αναπηρία, των γονιών και των οικογενειών που έχουν μέλη τους άτομα με αναπηρία.

Και στις δύο εγκυκλίους είναι πρόδηλη η διακριτική μεταχείριση των εκπαιδευτικών, του Ε.Ε.Π. και Ε.Β.Π. που είναι άτομα με αναπηρία και γονείς παιδιών με αναπηρία, με περιεχόμενο που αντιβαίνει στη Σύμβαση και τον ν. 4074/2012 και στο ελληνικό Σύνταγμα.

Για όλους αυτούς τους λόγους ζητάμε την άμεση και προσωπική σας παρέμβαση, ώστε να διορθωθούν τόσο η υπ’ αριθ. 63498/Ε2/12.04.2017 εγκύκλιος πρόσληψης αναπληρωτών και ωρομισθίων εκπαιδευτικών Ειδικής Αγωγής και Εκπαίδευσης (Α/βάθμιας και Β/βάθμιας), όσο και η υπ’ αριθ. 65475/Δ3 εγκύκλιος πρόσληψης υποψηφίων αναπληρωτών και ωρομισθίων από τους κλάδους Ε.Ε.Π. και Ε.Β.Π.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**I. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Αλ. Φλαμπουράρη

- Γραφείο Υπουργού Επικρατείας, κ. Χρ. Βερναδάκη

- Γραφείο Αναπληρωτή Υπουργού Παιδείας, κ. Κ. Φωτάκη

- Γραφείο Γενικού Γραμματέα Υπουργείου Παιδείας, κ. Ι. Παντή

- Δ/νση Ειδικής Αγωγής, κ. Κασσιανό

- Πρόεδρο και Μέλη Διαρκούς Επιτροπής Μορφωτικών Υποθέσεων της Βουλής

- Φορείς – Μέλη Ε.Σ.Α.μεΑ.